
E L Ő T E R J E S Z T É S

Sülysáp Nagyközség Önkormányzata Képviselő-testületének
2012. december 20-án tartandó munkaterv szerinti ülésére

1. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2012. (XII. 20.) ÖKT határozati javaslat

Sülysáp Nagyközség Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja.
Határidő: azonnal

Felelős: polgármester

Sülysáp, 2012. december 13.


Horinka László s.k.


polgármester
Láttam!

Sülysáp, 2012. december 
Tóth Krisztina s.k.
jegyző
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2012. november 15-ei ülése óta nem volt olyan képviselő-testületi döntés, amelynek végrehajtási határideje lejárt. 
II. Tájékoztató az előző ülés óta történt fontosabb eseményekről
· November 17-én, fennállásának 35 éves évfordulóját ünnepelte a Barátság Nyugdíjas Klub, ez alkalomból a művelődési ház vezetőjével, az önkormányzat képviseletében is, adtunk át a csoport vezetőjének egy csokor virágot, egy ajándék korsarat, és egy oklevelet.
· November 19-én az oktatási intézmények vezetőit tájékoztattam a testület által hozott döntésről, miszerint önkormányzatunk az iskolák működtetési feladatait át kívánja adni a KIK részére. 

· November 21-én, Nagykátán került sor az újonnan kinevezett tankerületi igazgató, valamint a tankerülethez tartozó települések polgármesterei, és az iskolaigazgatók találkozójára.

· November 23-án került sor a Szent István Általános Iskola tetőhéjazat cseréjének műszaki átadás-átvételére. Az átadás-átvétel zökkenőmentesen zajlott, lényeges hiányosságot, hibát nem találtunk, a kivitelező szép munkát végzett. 
· November 23-án Pest Megye rendőrkapitánya, a monori rendőrkapitányság területén, Monorierdőn, tartotta vezetői értekezletét, ahova meghívást kaptak a kapitányság területén működő rendőrőrsök polgármesterei is. A megbeszélésen magam is részt vettem, melynek fő témája a lakosság biztonságérzete, valamint a rendőrség és az önkormányzat együtt működése volt. 

· November 26-án a Pest Megyei Kormányhivatal közfoglalkoztatással kapcsolatos konferenciát szervezett, ahol elhangzott, hogy a jövőben a hagyományos közfoglalkoztatásra fordítható források csökkenésére, valamint a „startmunka” mintaprogramokra fordítható források növekedésére kell számítani. Ennek jegyében a lehetséges „startmunka” mintaprogramokkal kapcsolatban már e-mailben kerestem a tisztelt Képviselő-testületet, valamint a bizottságok külsős tagjait.
· November 29-én a Tápiómenti Területfejlesztési Társulás Pénzügyi Bizottságának ülésére került sor Nagykátán, ahol természetesen, a bizottság elnökeként magam is részt vettem. A megbeszélés fontosabb témái, a Társulás 2013. évi költségvetési koncepciója, valamint a 2012. évi költségvetési beszámolója.
· November 30-án a Magyar Közút Nonprofit Zrt. Fényes Elek utcai székházában vettem rész egy megbeszélésen, a Tápiómenti Területfejlesztési Társulás projekt igazgatójával, valamint a csatornahálózat kivitelezőjének kíséretében. A megbeszélés témája a már korábban is emlegetett Vasút utcai útszakasz, valamint az Úri út burkolat-felújítását megelőző, mielőbbi csatornaépítés megvalósítása volt. 

· December 1-én került sor az idén a fogyatékkel élők délutánjára, mely rendezvényt idén is házigazdaként én nyitottam meg, továbbá több képviselő is jelen volt a rendezvényen. 

· December 2-án Sülysápon először került sor az ún. Mikulás- futás és túra rendezvényre, mely rendezvény a Tápiómenti Tömegsport Alapítvány szervezésében már többedik alkalommal került megrendezésre, azonban ez évben Sülysápot választották az esemény helyszínéül. Az időjárás nem kedvezett az eseménynek, de így is szép létszámmal vettek részt, mind a túrán, mind a futáson a sportbarátok. Ezen rendezvény társrendezvényeként került sor, Pálinkásné Petik Éva képviselő társunk szervezésében, a mikuláskereső túrára, melyen szintén szép számmal, több mint százan vettek részt. 

· December 3-án az ÖKÖVÍZ Kft. kommunikációs vezetőjével, valamint ügyfélszolgálati vezetőjével találkoztam, mivel a közszolgáltató Sülysápon fogyasztói irodát kíván működtetni 2013. januárjától, mely iroda a sülysápiakon kívül, a térségből is várja majd a fogyasztókat, mind az ivóvíz, mind a szilárd hulladék begyűjtés szolgáltatásokkal kapcsolatban. Az egyeztetések, azóta is tartanak, pontos helyszín még nem ismert. 

· December 5-én a Tápiómenti Területfejlesztési Társulás Társulási Tanács ülést tartott Nagykátán, ahol a kivitelezők beszámolói mellett elfogadásra került 2012. év költségvetési beszámolója és a 2013. évi koncepció, valamint a tanács tagja tájékoztatás kaptak arról is, hogy a Magyar Kormány által nyitott önerő alapból, az idei évben a csatorna projekt cirka 660 millió forint önerő támogatásban részesül.

· December 5-én Kövér László, az országgyűlés elnöke tett látogatás Sülysápon, ennek részleteit a tisztelt Képviselők ismerik, erről bővebben nem kívánok szólni. 

· December 7-én Czerván György államtitkár úr, térségünk országgyűlési képviselője, Nagykátára hívta a választó kerület polgármestereit, és tájékoztatást nyújtott a kormány által október végén bejelentett hitelátvállalás részleteiről, ütemezéséről.

· December 11-én a Sülysáp Székhelyű Családsegítő és Gyermekjóléti Szolgálat működtetés érdekében létrehozott társulás tagjai, Társulási Tanács ülésen vettek részt, amely Sülysápon a polgármesteri hivatalban zajlott. A megbeszélésen megjelent polgármesterek többsége úgy nyilatkozott, hogy társulás útján kívánja ellátni a családsegítési és gyermekjóléti feladatokat, ezért szükségesnek látja a társulás fennmaradását, annak ellenére is, hogy a csökkenő kiegészítő társulási normatíva miatt, 2013-ban várhatóan mintegy 9 millió forintot kell a településeknek összességében befizetniük a társulás zavartalan működéséhez. Lakosságarányosan Sülysáp közel 25 százalékot képvisel a társulásban, tehát az összeg közel negyed része az, amit Sülysápnak kell 2013-ban befizetni a társulás által végzett feladatok ellátásához. 

Sülysáp, 2012. december 13.

Horinka László s.k.

polgármester

